Duisend nou al dood in aardbewingSó lyk dit Woensdag ná die aardbewing in Afghanistan. (Foto: AFP / Bakhtar News Agency) Die dodetal ná ’n kragtige aardbewing Dinsdagaand in Afghanistan het nou tot 1 000 gestyg terwyl honderde mense beseer is. Maroela Media het vroeër berig dat dié aardbewing van 5,9 die ooste van Afghanistan teen die grens van Pakistan getref het. Die aardbewing het sowat 44 km van die suidoostelike stad Khost voorgekom. Owerhede verwag dat die dodetal nóg verder kan styg namate reddingswerkers deur die puinhope van platgevalle geboue en huise soek. Bilal Karimi, regeringswoordvoerder, het vroeër in ŉ twiet gesê dat die aardbewing vier distrikte van die Paktika-provinsie getref het. AFP berig dat mense in hierdie gebied reeds voor die aardbewing geraap en skraap het om ŉ bestaan te voer, wat verder deur die Taliban-oorname in Augustus verlede jaar vererger is. “Mense grawe graf na graf,” het Mohammad Amin Huzaifa, hoof van Paktika se departement van inligting en kultuur, gesê. “Dit reën boonop en alle huise is vernietig. Daar is mense wat nog onder die puin vasgekeer is.” Die dodetal het gedurende die dag toenemend gestyg – van minstens 100 sterftes wat vanoggend aangemeld is tot sowat 1 000 Woensdagmiddag. Yqub Manzor, ŉ stamhoof van Paktika, sê oorlewendes en reddingswerkers spook sedert die voorval om slagoffers te red. “Plaaslike markte is gesluit en al die mense het na geraakte gebiede gehaas om hulp te verleen.” Foto’s en video’s op sosiale media getuig verder van die skade wat aan modderhuise in afgeleë landelike gebiede aangerig is. Beperkte noodhulpbronne AFP berig dat Afghanistan se beperkte nood- en reddingspanne reeds onder druk was om die gereelde natuurrampe in die land te hanteer. Noudat daar – ná die Taliban-oorname – nog minder helikopters en vliegtuie beskikbaar is, is enige noodreaksie nóg meer aan bande gelê. Só lyk dit Woensdag ná die aardbewing in Afghanistan. (Foto: Twitter) ŉ Senior Taliban-amptenaar, Anas Haqqani, het op Twitter gesê dat die regering “binne sy vermoëns werk”. “Ons hoop dat die internasionale gemeenskap en noodagentskappe ook ons mense in hierdie moeilike situasie sal help.” Die Verenigde Nasies (VN) en Europese Unie (EU) was vinnig om hulp aan te bied. VN-assesseringspanne is reeds na verskeie gebiede wat deur die aardbewing geraak is, ontbied. Tomas Niklasson, die EU se verteenwoordiger in Afghanistan, sê die EU hou die situasie dop en is gereed om noodbystand en koördinering aan gemeenskappe te bied. Pous Franciskus het intussen aangedui dat hy vir slagoffers bid. Afghanistan word gereeld deur aardbewings getref, veral in die Hindu Kush-bergreeks. Baie mense is vroeër vanjaar dood toe twee aardbewings landelike gebiede in die westelike provinsie van Badghis getref het. In 2015 is meer as 380 mense in Pakistan en Afghanistan dood toe ŉ aardbewing van 7,5 albei lande getref het. Verskeie noodagentskappe sowel as die VN het gesê dat Afghanistan miljarde rand nodig het om die humanitêre krisis vanjaar in dié land te takel. Daar is veral ŉ behoefte aan groter en beter rampgereedheid vir onder meer aardbewings, oorstoming en modderstortings.